Ստեֆան Բաբովիչ

Ստեֆան Բաբովիչ (սերբ.՝ Стефан Бабовић, հունվարի 7, 1987(1987-01-07), Berane, Մոնտենեգրոյի Սոցիալիստական Հանրապետություն, ՀՍՖՀ), սերբ ֆուտբոլիստ, հարձակողական ոճի կիսապաշտպան։


== Կենսագրություն ==


=== Ակումբային կարիերա ===
Ստեֆան Բաբովիչը ֆուտբոլ խաղալ սովորել է Բելգրադի «Պարտիզանի» երիտասարդական խմբակներում՝ 2002-2004 թվականներին։ Նորամուտը նշել է թիմի հիմնական կազմում 2003/04 մրցաշրջանում՝ 17 տարեկան 50 օրականում։ Նա 5 տարվա մասնագիտական պայմանագիր է կնքել 2005 թվականի հունվարի 8-ին՝ իր 18-ամյակի հաջորդ օրը։ Ակումբի կազմում Ստեֆանը 2004/05 թվականներին հաղթել է Սերբիայի առաջնությունում, իսկ Դրագան Չիրիչի հեռանալուց հետո ստացել է 10 համարի մարզաշապիկը, որով խաղացել է 2005/06 մրցաշրջանում։ Այդ մրցաշրջանում նա անցկացրել է 23 հանդիպում և դարձել 3 գոլի հեղինակ։ Մարզիչ Միոդրագ Եսիչի հետ կոնֆլիկտի պատճառով նա հեռացել է ակումբից 2006 թվականի օգոստոսին, այնուհետև 4 տարվա պայմանագիր է կնքել ՕՖԿ-ի հետ, որում հաջողվել է ամրապնդվել։ Իր ելույթների շնորհիվ դարձել է Սերբիայի երիտասարդական հավաքականի մշտական խաղացող։
2007 թվականի դեկտեմբերի 13-ին Բաբովիչը հայտարարել է «Նանտ» տեղափոխվելու և երեքուկես տարվա պայմանագիր կնքելու մասին, տեղափոխությունը տեղի է ունեցել 2008 թվականի առաջին օրը։ 2007/08 մրցաշրջանի երկրորդ կեսում նա անցկացրել է 15 խաղ՝ ակումբին օգնելով տեղափոխվել Լիգա 1։ Հաջորդ մրցաշրջանում նա նույնպես անցկացրել է 15 հանդիպում, բայց ակումբը վերադարձել է Լիգա 2։ 2009/10 մրցաշրջանում երեք խաղ անցկացնելուց հետո, 2009 թվականի սեպտեմբերի 1-ին, Բաբովիչը որոշ ժամանակով հեռացել է ակումբից՝ մինչ մրցաշրջանի ավարտը վարձավճարով տեղափոխվելով «Ֆեյենորդ», ընդ որում՝ հոլանդացիները խաղացողին գնելու իրավունք չունեին։
2009 թվականի նոյեմբերի 1-ին «Այաքսի» դեմ խաղում Բաբովիչն աչքի ընկավ վատ արարքով. սերբը Յան Վերտոնգենին արմունկով հարվածելու համար հեռացվեց խաղադաշտից։ Երեքխաղյա որակազրկումից հետո Բաբովիչը վերադարձավ կազմ և օգնեց 3-1 հաշվով առավելության հասնել «Գրոնինգենի» նկատմամբ՝ խփելով առաջին գոլը։ Մրցաշրջանի ավարտին հայտարարվեց, որ պայմանագիրը չի երկարաձգվի, և Բաբովիչը վերադարձավ Ֆրանսիա, բայց հունիսին, փոխադարձ համաձայնությամբ, խզեց պայմանագիրը «Նանտի» հետ։
Երկու ամիս մարզվելուց հետո Բաբովիչը 2010 թվականի օգոստոսի 16-ին երկու տարվա պայմանագիր կնքեց իր առաջին թիմի՝ «Պարտիզանի» հետ։ Բաբովիչի 8 գոլերը թիմին օգնեցին նվաճելու չորրորդ անընդմեջ չեմպիոնական տիտղոսը, իսկ Բաբովիչը մտավ մրցաշարի խորհրդանշական հավաքական։ Նա նաև օգնեց նվաճել 2010/11 մրցաշրջանի Սերբիայի գավաթը։
2012 թվականի օգոստոսին Բաբովիչը եռամյա պայմանագիր կնքեց «Ռեալ Սարագոսայի» հետ՝ իր նորամուտը նշելով 2012 թվականի սեպտեմբերի 16-ին «Ռեալ Սոսիեդադի» դեմ խաղում (0-2 հաշվով պարտություն)։ Ընդամենը 9 հանդիպում անցկացնելուց հետո՝ նա ամռանը լքեց ակումբը, որը դուրս էր մնացել Լա Լիգայից։ Տրանսֆերային պատուհանի վերջին օրը ազատ գործակալի կարգավիճակով նա տեղափոխվեց «Վոժդովաց»։
2015 թվականի հունվարի 14-ին Բաբովիչը պաշտոնապես վերադարձավ իր նախկին ակումբ՝ «Պարտիզան»՝ կնքելով երեք տարվա պայմանագիր և ստացավ 10 համարի մարզաշապիկը։ Առաջին խաղն անցկացրեց իր նախկին ակումբի՝ «Վոժդովացի» դեմ (ոչ-ոքի 3-3)։


=== Կարիերա ազգային հավաքականում ===
Երիտասարդական հավաքականում անցկացրել է 17 հանդիպում, խփել 5 գոլ։ Երիտասարդական հավաքականում նա մասնակցել է շվեդների նկատմամբ պատմական հաղթանակին։ Սերբիայի ազգային հավաքականում առաջին խաղը եղել է Բասկերի երկրի թիմի հետ ոչ պաշտոնական հանդիպումը, իսկ առաջին պաշտոնական խաղն անցկացրել է Ղազախստանի դեմ։
Ընդգրկվել է օլիմպիական հավաքականում (Պեկինի խաղեր), բայց վնասվածքի պատճառով այդպես էլ չի խաղացել, և նրան շտապ փոխարինել է Անդրիա Կալուջերովիչը։ Հատկանշական է, որ 10 համարը, որով պետք է խաղար Բաբովիչը, խաղացողներից ոչ մեկին չի տրվել։


== Նվաճումներ ==
Սերբիայի չեմպիոն (1)՝ 2011/12


== Ծանոթագրություններ ==


== Արտաքին հղումներ ==
Պրոֆիլը transfermarkt.com կայքում(անգլ.)
Ֆուտբոլիստի էջը soccerway.com կայքում(անգլ.)
Ֆուտբոլիստի էջը National Football Teams կայքում(անգլ.)